AaB er blevet enige om en samarbejdsaftale fra 1. juli 2012 med den norske talentfabrik FK Vigør. Det skriver klubben i en pressemeddelelse. FK Vigør er i hjemlandet kendt for sin store satsning på og evne til at udvikle talentfulde spillere. Eksempelvis har de tidligere AaB'ere Frank Strandli og Tore Andre Dahlum fået deres opvækst hos FK Vigør. AaB's talentkoordinator Jacob Larsen glæder sig over aftalen: - Vi er stolte over både at have fået henvendelsen fra Vigør og nu også at have en sportslig samarbejdsaftale på plads. - Aftalen indebærer blandt andet, at Vigør kontakter os, når de mener, de har en ekstraordinær spiller på U17- eller U19-plan, der kan videreudvikle sig i AaB, mens vi omvendt stiller knowhow til rådighed for dem, fortæller Jacob Larsen. AaB har i alt omkring 110 samarbejdsklubber med FK Vigør som den første med udenlandsk islæt.

Opsummering:
Norsk klub skal levere fodboldtalenter til den nordjyske superligaklub.